钦定古今图书集成/明伦汇编/官常典/第235卷 > 唐括安礼
## 钦定古今图书集成/明伦汇编/官常典/第235卷 > 唐括安礼

按《金史》本传：“安礼，本名斡鲁古，字子敬，好学，通经史，
工词章，知为政大体。贞元中，累官临海军节度使，入
为翰林侍读学士，改濬州防御使，彰化军节度使。大
定初，迁益都尹，召为大兴尹。上曰：‘京师好讹言，府中
奸吏为民患。卿虽年少，有治才，去其宿弊，毋为因’。仍
察廉入第一等，进阶荣禄大夫。七年五月，大兴府狱”
空，诏锡宴劳之，凡州郡有狱空者，皆赐钱为锡宴费，
大兴府锡宴钱三百贯，其馀有差。久之，拜参知政事，
罢为横海军节度使。历河间尹、南京留守。以丧去官。
起复尚书右丞。诏曰：“南路女直户颇有贫者。汉户租
佃田土，所得无几，费用不给，不习骑射，不任军旅。凡
成丁者，签入军籍，月给钱米，山东路”沿边安置。其议
以闻。浃旬，上问曰：“宰臣议山东猛安贫户，如之何？”奏
曰：“未也。”乃问安礼曰：“于卿意何如？”对曰：“猛安人与汉
户今皆一家，彼耕此种，皆是国人。即日签军，恐妨农
作。”上责安礼曰：“朕谓卿有知识，每事专效汉人。若无
事之际，可务农作，度宋人之意，且起争端。国家有事，
农作奚暇。卿习汉字，读《诗》《书》，姑置此以讲本朝之法。
前日宰臣皆女直拜，卿独汉人拜，是邪非邪？所谓一
家者，皆一类也。女直汉人，其实则二。朕即位东京，契
丹汉人皆不往，惟女直人偕来，此可谓一类乎？”又曰：
“朕夙夜思念，使太祖皇帝功业不坠，传及万世。女直
人物力不因卿等悉之，因以有益贫穷猛安人数事。”
诏左司郎中粘割斡特刺使书之，百官集议于尚书
省。十七年，诏遣监察御史完颜觌古速行边，从行契
丹押剌四人。挼剌招得雅鲁斡列阿自边亡归大石。
上闻之，诏曰：“大石在夏国西北，昔窝斡为乱，契丹等
响应。朕释其罪，俾复旧业，遣使安辑之。反侧之心犹
未已，若大石使人间诱，必生边患。遣使徙之，俾与女
直人杂居，男婚女聘，渐化成俗，长久之策也。”于是遣
同签枢密院事纥石烈奥也、吏部郎中张满馀庆、翰
林修撰移剌杰徙西北路契丹人尝预窝斡乱者，上
京、济、利等路安置。以兵部郎中移刺子元为西北路
招讨都监。诏子元曰：“卿可省谕，徙上京、济州契丹人，
彼地土肥饶，可以生殖，与女直人相为婚姻，亦汝等
久安之计也。卿与奥也同催发徙之。仍遣猛安一员，
以兵护送而东，所经道路，勿令与群牧相近，脱或有
变，即便讨灭。俟其过岭，卿即还镇。”上已遣奥也子元
等谓宰臣曰：“海陵时，契丹人尤被信任，终为叛乱。群
牧使鹤寿、驸马都尉赛一、昭武大将军术鲁古、金吾
卫上将军蒲都皆被害。赛一等皆功臣之后，在官时
未尝与契丹有怨，彼之野心，亦足见也。”安礼对曰：“圣
主溥爱天下，子育万国，不宜有分别。”上曰：“朕非有分
别，但善善恶恶，所以为治。异时或有边衅，契丹岂肯
与我一心也哉！”他日，上又曰：“荐举大臣之职，外官五
品犹得举人，宰相无所举，何也？”安礼对曰：“孔子称才
难，贤人君子，世不多有。陛下必欲得人，当广取士之
路，区别器使之，斯得人矣。”上曰：“除授格法不伦，奉职
皆阀阅子孙，朕所知识，有资考、出身月日，亲军不以
门第收补，无荫者不至武义，不得出职。但以女直人
有超迁官资，故出职反在奉职上，天下一家，独女直
有超迁格，何也？”安礼对曰：“祖宗以来，立此格，恐难辄
改转。”左丞与右丞蒲察通同日拜，上谓之曰：“朕今年
五十有五，若过六十，必倦于政事，宜及朕之康强。凡
女直猛安谋克，当修举政事，改定法令，宗族中鲜有
及朕之寿者。朕颇习女直旧风，子孙岂能知之，况政
事乎？卿等宜悉此意。”上又曰：“大理寺事多留滞，宰执
不督责之，何也？”安礼对曰：“案牍疑难者，旧例给限。”上
曰：“旧例是邪，非邪？今不究其事，辄给以限邪？”参政移
剌道曰：“臣在大理时，未尝有滞事。”上曰：“卿在大理无
滞事，为宰执而不能检治，何也？”道无以对而退。上问
宰臣曰：“御史台官亦与亲知往来否？”皆曰：“往来殊少。”
上曰：“台官当尽绝人事，谏官、记注官与闻议论，亦不
可与人游从。”安礼对曰：“亲知之间，恐不可尽绝也。”上
曰：“职任如是，何恤人之言？”进拜平章政事，封芮国公，
授世袭谋克。上谕安礼：“前代史书详备，今《祖宗实录》
太简略。”对曰：“前代史皆成书，有《帝纪》《列传》，他日修史
时，亦有《帝纪》《列传》，其详自见于《列传》也。”安礼常议科目，言于上曰：“臣观近日士人不以策论为意。今若诗
赋策论，各场考试，文理俱优者为中选，以《时务策》观
其器识，庶得人也。”上曰：“卿等议之。”上谓宰臣曰：“赏有
功不可缓，缓赏无以劝善。”安礼对曰：“古所谓赏不逾
时者，正谓此也。”二十一年，拜右丞相，进封申国公。固
辞，曰：“臣备位宰相，无补于国家，夙夜忧惧，惟恐得罪，
上负陛下，下负百姓。臣实不敢受丞相位，惟陛下择
贤于臣者用之。”上曰：“朕知卿正直，与左丞相习显无
异，且练习政事，无出卿之右者，其毋多让！”安礼顿首
谢。是岁，薨。泰和元年，配享世宗庙庭。